ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1079/97 υποβολή: Nikitas Kaklamanis (UPE) προς την Επιτροπή (21 Μαρτίου 1997)

Θέμα: Ανακύκλωση οχημάτων

Υπάρχουν πληροφορίες ότι σύντομα θα εγκριθεί οδηγία η οποία θα αφορά την υποχρέωση των αυτοκινητοβιομηχανιών για περισυλλογή των παλαιών οχημάτων καθώς και εξαρτημάτων.

Θα ήθελα να πληροφορηθώ από την Επιτροπή πότε προβλέπεται να εγκριθεί η οδηγία, από πότε θα τεθεί σε ισχύ, καθώς και το αν θα αφορά μόνον Ι.Χ. ή και βαρέα οχήματα.

Απάντηση της κας Bjerregaard εξ ονόματος της Επιτροπής (6 Μαΐου 1997)

Η Επιτροπή προτίθεται να υποβάλει πρόταση οδηγίας για τη διαχείριση οχημάτων που έχουν φθάσει στο τέλος του κύκλου ζωής τους. Η Επιτροπή δεν έχει ακόμη ολοκληρώσει το περιεχόμενο αυτής της πρωτοβουλίας. Η έγκριση της πρότασης προβλέπεται εντός του έτους.
ΓΡΑΠΤΗ ΕΡΩΤΗΣΗ E-1006/97 υποβολή: Dietrich Elchlepp (PSE) προς την Επιτροπή (19 Μαρτίου 1997)

Θέμα: Μεταφορά γερμανικών επιχειρήσεων στη Γαλλία σε συνάρτηση με κοινοτικές ενισχύσεις

Επανειλημμένως ενθαρρύνονται γερμανικές επιχειρήσεις στην περιοχή του Νοτίου Άνω Ρήνου, με κίνητρο, μεταξύ άλλων, τη χορήγηση διαρθρωτικών ενισχύσεων από την ΕΕ, να μεταθέσουν τις εγκαταστάσεις τους στη Γαλλία. Έτσι όμως χάνονται σημαντικές εργασίες από τις γερμανικές επιχειρήσεις, χωρίς να δημιουργούνται αντίστοιχα νέες πρόσθετες θέσεις εργασίας συνολικά στην ευρωπαϊκή περιφέρεια.

Ερωτώ την Επιτροπή: Εντάσσεται στο πνεύμα της ευρωπαϊκής πολιτικής στον τομέα της απασχόλησης και της περιφερειακής πολιτικής η ενθάρρυνση των επιχειρησιακών μονάδων στις ενδοευρωπαϊκές διασυνοριακές περιοχές να μεταθέτουν με τη βοήθεια των διαρθρωτικών ταμείων της ΕΕ τις μονάδες τους σε γειτονική χώρα, χωρίς τουλάχιστον να διασφαλίζεται η δημιουργία έστω και μιάς νέας, πρόσθετης θέσης εργασίας ή η διατήρηση των ήδη υφισταμένων;

Απάντηση της κ. Wulf-Mathies εξ ονόματος της Επιτροπής (24 Απριλίου 1997)

Στην Κοινότητα όπου μία από τις αρχές που ισχύουν είναι αυτή της ελεύθερης εγκατάστασης, κάθε επιχείρηση μπορεί να αποφασίσει να εγκαταστήσει ή να μεταφέρει τις δραστηριότητές της σε μια περιοχή παρά σε κάποια άλλη. Ο τύπος αυτός απόφασης εγγράφεται εξάλλου συχνά στο ευρύτερο πλαίσιο εξορθολογισμού ή ανάπτυξης των επενδύσεων. Τα στοιχεία που λαμβάνουν υπόψη τους οι επιχειρήσεις για να καθορίσουν τον τόπο εγκατάστασης τους είναι πολλά και γενικά άγνωστα στην Επιτροπή. Η δυνατότητα να λάβουν ενισχύσεις στην επένδυση, αποτελεί μόνο έναν παράγοντα μεταξύ άλλων και συχνά καθοριστικό.

Τα κοινοτικά διαρθρωτικά κεφάλαια δεν μπορούν να συμπληρώσουν τα εθνικά καθεστώτα ενίσχυσης περιφερειακού χαρακτήρα παρά μόνον εντός των ορίων των προβλεπομένων ενισχύσεων και εάν τα καθεστώτα αυτά κοινοποιήθηκαν και αναγνωρίστηκαν από την Επιτροπή ως συμβάσιμα με την ενιαία αγορά σύμφωνα με τα άρθρα 92 και 93 της συνθήκης ΕΚ. Εφόσον πληρούνται οι εν λόγω όροι δεν υπάρχει κατ'αρχήν πλέον εμπόδιο για μια συγκεκριμένη επιχείρηση να απολάβει ενός καθεστώτος ενισχύσεων που αποβλέπει στην ανάπτυξη μιας μειονεκτικής περιοχής και που συγχρηματοδοτείται από τα Διαρθρωτικά Ταμεία.

Για τις περιπτώσεις διασυνοριακής επανεγκατάστασης στις οποίες αναφέρεται το Αξιότιμο Μέλος του Ευρωπαϊκού Κοινοβουλίου πρέπει να διευκρινιστεί ότι ένθεν και εκείθεν των συνόρων, μεταξύ Sόdbaden και Αλσατίας, βρίσκονται περιοχές που είναι επιλέξιμες για το στόχο 5β των Διαρθρωτικών Ταμείων. Οι δύο περιοχές είναι επίσης επιλέξιμες για την κοινοτική πρωτοβουλία υπέρ των συνοριακών περιοχών (INTERREG), η οποία δεν επιτρέπει ωστόσο να χορηγηθούν άμεσες ενισχύσεις στις υλικές επενδύσεις.

Έτσι, οι όροι χορήγηση της συνδρομής των Διαρθρωτικών Ταμείων στις εν λόγω διασυνοριακές περιοχές πρέπει να θεωρηθούν ως συγκρίσιμες.
ΓΡΑΠΤΗ ΕΡΩΤΗΣΗ E-1152/97 υποβολή: Florus Wijsenbeek (ELDR) προς την Επιτροπή (26 Μαρτίου 1997)

Θέμα: Χρησιμοποίηση μολύβδινων σκαγιών και κεραμικών περιστερών σε σκοπευτήρια

Γνωρίζει η Επιτροπή ότι η χρήση κεραμικών περιστερών που παρασκευάζονται από υπολείμματα πετρελαϊκών προϊόντων (πολυακριλικοί αρωματικοί υδρογονάνθρακες) και τα μολύβδινα σκάγια προκαλούν σημαντική ρύπανση του εδάφους;

Γνωρίζει επίσης η Επιτροπή ότι και για τα δύο αυτά προϊόντα υπάρχουν εναλλακτικές λύσεις με τις οποίες δεν δημιουργείται ρύπανση ή, έστω, περιορίζεται στο ελάχιστο όπως, π.χ., όσον αφορά τα κεραμικά περιστέρια, εκείνα που κατασκευάζει η εταιρία Auramatrix Ifo O.Y. και όσον αφορά τα σκάγια, εκείνα που κατασκευάζονται από βισμούθιο, ψευδάργυρο ή ατσάλι;

Γνωρίζει επίσης η Επιτροπή ότι η Ολλανδία έχει συνάψει συμφωνία με την Ολλανδική Ένωση ιδιοκτητών Σκοπευτηρίων (NBVS) σύμφωνα με την οποία επιτρέπεται η χρήση μολύβδινων σκαγιών, κατ' ανώτατο όριο για μιά 15ετία ακόμα, και θα γίνει πλήρης εξυγίανση του εδάφους της περιοχής που αφορά η συμφωνία (το αργότερο μέχρι μιας 30ετίας);

Φρονεί η Επιτροπή ότι μέτρο αυτό του Ολλανδικού κράτους που θα συμπεριληφθεί στα Γενικά Διοικητικά Μέτρα της χώρας αυτής είναι δυνατόν να προβλεφθεί και σε ευρωπαϊκό επίπεδο και προτίθεται η Επιτροπή να αναπτύξει σχετικές πρωτοβουλίες; Εάν ναι, με ποιόν τρόπο; Εάν όχι, για ποιόν λόγο;

Απάντηση της κ. Bjerregaard εξ ονόματος της Επιτροπής (24 Απριλίου 1997)

Η Επιτροπή δεν θεωρεί ότι το πρόβλημα που αναφέρει το αξιότιμο μέλος απαιτεί δράση σε κοινοτικό επίπεδο.

Η Επιτροπή δεν προτίθεται ως εκ τούτου να αναλάβει πρωτοβουλία σε αυτό το θέμα.
ΓΡΑΠΤΗ ΕΡΩΤΗΣΗ E-1289/97 υποβολή: Caroline Jackson (PPE) προς την Επιτροπή (11 Απριλίου 1997)

Θέμα: Παύση καλλιέργειας

Θα μπορούσε να αναφέρει η Επιτροπή

1. τη συνολική έκταση αγροτικής γης, σε ποσοστό και σε εκτάρια, που τελεί υπό καθεστώς αγρανάπαυσης στην ΕΕ;

2. τη συνλλική έκταση αγροτικής γης, σε ποσοστό και σε εκτάρια, που τελεί υπό αγρανάπαυση στο Η.Β.;

Aπάντηση του κ. Fischler εξ ονόματος της Επιτροπής (6 Μαΐου 1997)

Παρατίθενται παρακάτω οι πληροφορίες που ζήτησε το Αξιότιμο Μέλος του Κοινοβουλίου για το έτος εμπορίας 1995/1996:

>TABLE>

Η συνολική έκταση παύσης καλλιέργειας περιλαμβάνει περιοχές παύσης καλλιέργειας σύμφωνα με τον κανονισμό (ΕΚ) αριθ. 1765/92 για τη θέσπιση καθεστώτος στήριξης των παραγωγών ορισμένων αροτραίων καλλιεργειών ((EE L 181 της 1.7.1992 )), είτε πρόκειται ή όχι βάσει ενός συστήματος εκ περιτροπής, ή εθελοντικής βάσης καθώς και εκτάσεις που έχουν παύσει να καλλιεργούνται σύμφωνα με το πενταετές πρόγραμμα καλλιέργειας που καλύπτεται από τον κανονισμό (ΕΚ) αριθ. 2328/91 για τη βελτίωση της αποτελεσματικότητας των γεωργικών διαρθρώσεων ((EE L 218 της 6.8.1991 )).

Η συνολική έκταση με σιτηρά, ελαιούχους σπόρους, πρωτεϊνούχα προϊόντα περιλαμβάνει όλες τις εκτάσεις που υπάγονται στον κανονισμό (ΕΚ) αριθ. 1765/92 (σιτηρά, ελαιούχοι σπόροι, πρωτεϊνούχα προϊόντα, μη κλωστικός λίνος και παύση καλλιέργειας), τις εκτάσεις που έχουν παύσει να καλλιεργούνται για πέντε έτη και τις κτηνοτροφικές εκτάσεις που δηλώθηκαν σύμφωνα με τον κανονισμό (ΕΚ) αριθ. 805/68 περί κοινής οργανώσεως αγοράς στον τομέα του βοείου κρέατος ((EE L 148 της 28.6.1968 )).
ΓΡΑΠΤΗ ΕΡΩΤΗΣΗ E-0920/97 υποβολή: Peter Skinner (PSE) προς την Επιτροπή (12 Μαρτίου 1997)

Θέμα: Ηχορρύπανση

Η ηχορρύπανση από οχήματα αγώνων με κινητήρα δεν καλύπτεται από την οδηγία του Συμβουλίου περί επιτρεπτών επιπέδων ήχου. Ωστόσο το συγκεκριμένο πρόβλημα επηρεάζει την υγεία των εργαζομένων και των κατοίκων σε ορισμένες περιοχές στο Ηνωμένο Βασίλειο.

Δύναται η Επιτροπή να με πληροφορήσει εάν σκοπεύει να προβεί σε ενέργειες σχετικά με την ηχορρύπανση από οχήματα αγώνων με κινητήρα;

Απάντηση της κας Bangemann εξ ονόματος της Επιτροπής (5 Μαΐου 1997)

Η οδηγία 70/157/ΕΟΚ η σχετική με το αποδεκτό ηχητικό επίπεδο και την διάταξη εξατμίσεως των οχημάτων με κινητήρα (μηχανοκίνητων οχημάτων) ((ΕΕ L 42, 23.2.1970 )) αποβλέπει στην διευκόλυνση της εύρυθμης λειτουργίας της εσωτερικής αγοράς για τα μηχανοκίνητα οχήματα, εξασφαλίζοντας εκ παραλλήλου ένα υψηλό επίπεδο προστασίας από τις ηχητικές οχλήσεις που προκαλούνται από την οδική κυκλοφορία. Η οδηγία αυτή εφαρμόζεται στα οχήματα που τίθενται σε κυκλοφορία στο δημόσιο οδικό δίκτυο, κατά την χορήγηση της άδειας κυκλοφορίας. Δεν εφαρμόζεται στα οχήματα που προορίζονται για αγώνες, τα οποία υπόκεινται στις τεχνικές διατάξεις που θεσπίζονται σε εθνικό επίπεδο ή από τις αθλητικές ομοσπονδίες.

Εναπόκειται στις τοπικές αρχές οι οποίες εγκρίνουν τους εκάστοτε αγώνες να λαμβάνουν ή όχι συμπληρωματικά μέτρα όπως είναι η εγκατάσταση φρακτών κατά του θορύβου, για τον περιορισμό των οχλήσεων των περιοίκων.
ΓΡΑΠΤΗ ΕΡΩΤΗΣΗ E-0900/97 υποβολή: Johanna Maij-Weggen (PPE) προς την Επιτροπή (12 Μαρτίου 1997)

Θέμα: Η λειτουργία του Προγράμματος των Ηνωμένων Εθνών για το Περιβάλλον, στο Ναϊρόμπι

Σύμφωνα με ειδήσεις των μέσων μαζικής ενημέρωσης (Reuter, AFP), η συνεδρίαση που πραγματοποίησαν προσφάτως οι Υπουργοί Περιβάλλοντος σχετικά με το Πρόγραμμα των Ηνωμένων Εθνών για το Περιβάλλον (ΠΗΕΠ) περατώθηκε χωρίς να επιτεχυθεί η παραμικρή ομοφωνία. Σύμφωνα με τις ίδιες πηγές, οι Ηνωμένες Πολιτείες, το Ηνωμένο Βασίλειο και η Ισπανία ανέστειλαν ως εκ τούτου τη συμμετοχή τους στο ΠΗΕΠ.

Μπορεί να αναφέρει η Επιτροπή τους λόγους της εν λόγω διαφωνίας, καθώς και εάν τόσο η ίδια όσο και/ή ολλανδική παρουσία διαδραμάτισαν συντονιστικό ρόλο στο πλαίσιο της ως άνω συνεδρίασης του ΠΗΕΠ;

Μπορεί να ανακοινώσει η Επιτροπή εάν η στάση του Ηνωμένου Βασιλείου και της Ισπανίας απέκλινε από εκείνη των άλλων κρατών μελών της Ευρωπαϊκής Ένωσης και εάν ναι για ποιο λόγο;

Μπορεί να διευκρινίσει η Επιτροπή τη θέση που έλαβε η ίδια ως προς τα προβλήματα που ανακινήθηκαν στο πλαίσιο του ΠΗΕΠ;

Με ποιον τρόπο πιστεύει η Επιτροπή ότι θα ήταν δυνατόν να επιλυθούν τα προβλήματα του ΠΗΕΠ και ποιο ρόλο κρίνει ότι θα έπρεπε να διαδραματίσει η ίδια;

Απάντηση της κας Bjerregaard εξ ονόματος της Επιτροπής (15 Μαΐου 1997)

Η Σύνοδος του διευθύνοντος συμβουλίου του προγράμματος των Ηνωμένων Εθνών για το περιβάλλον (ΠΗΕΠ) (UNEP) ανεστάλη στις 7 Φεβρουαρίου 1997 επειδή δεν ήταν σε θέση να ολοκληρώσει τις εργασίες της, λόγω της διαφωνίας που προέκυψε αναφορικά με δύο σχέδια αποφάσεων για τον τρόπο διοίκησης και τις μεταρρυθμίσεις του ΠΗΕΠ. Στόχος και των δύο αυτών αποφάσεων ήταν να καταστεί το ΠΗΕΠ πιο αποτελεσματικό και να ασκεί μεγαλύτερη επιρροή.

Η Κοινότητα, με εξέχοντα πρωθηγέτη την ολλανδική προεδρία, υπέβαλε κοινή δήλωση για τις διευθυντικές δομές του ΠΗΕΠ και διαπραγματεύτηκε ως ενιαία οντότητα. Όταν κατέρρευσαν οι διαπραγματεύσεις, δύο κράτη μέλη και οι Ηνωμένες Πολιτείες εξήγγηλαν τη διακοπή της καταβολής των συνεισφορών τους προς το περιβαλλοντικό ταμείο του ΠΗΕΠ, όσο δεν είχε επιτευχθεί συμφωνία αναφορικά με τα εκκρεμή θέματα. Οι συνεισφορές προς το ταμείο αποτελούν αρμοδιότητα των κρατών μελών.

Η Επιτροπεί συμμετέχει ως παρατηρητής στο ΠΗΕΠ και δεν αποτελεί μέλος του διευθύνοντος συμβουλίου του. Συμμερίζεται ωστόσο την επιθυμία όλων των κρατών μελών για ουσιαστικές μεταρρυθμίσεις του ΠΗΕΠ.

Στη συνέχεια επιτεύθηκε συμφωνία και στα δύο αυτά ζητήματα, όταν το διευθύνον συμβούλιο επανέλαβε τις εργασίες του στις 3-4 Απριλίου. Η Επιτροπή θα εργασθεί από κοινού με τα κράτη μέλη, ούτως ώστε να εξασφαλισθεί ότι οι αποφάσεις που υιοθετήθηκαν τότε θα εφαρμοστούν κατά τρόπο ώστε να αποκατασταθεί και να ενισχυθεί η θέση και η επιρροή του ΠΗΕΠ.
ΓΡΑΠΤΗ ΕΡΩΤΗΣΗ E-0968/97 υποβολή: Mair Morgan (PSE) προς την Επιτροπή (13 Μαρτίου 1997)

Θέμα: Καύσιμο Orimulsion

Είναι η Επιτροπή ενήμερη για την ανησυχία της κοινής γνώμης σχετικά με την εισαγωγή και χρήση του προερχομένου από τη Βενεζουέλα καυσίμου Orimulsion, το οποίο έχει ως βάση την ορυκτή πίσσα;

Τί μέτρα εξετάζει και τί μελέτες έχει αναλάβει η Επιτροπή προκειμένου να διερευνηθούν οι ενδεχόμενες βλαπτικές για την υγεία και το περιβάλλον συνέπειες από τη μεταφορά και την καύση του καυσίμου αυτού;

Οι σήμερα ισχύοντες κανονισμοί περί εκπομπών λαμβάνουν υπόψη τα βαρέα σωματίδια που εκπέμπονται κατά την καύση του καυσίμου αυτού;

Απάντηση της κας Bjerregaard εξ ονόματος της Επιτροπής (6 Μαΐου 1997)

Το Orimulsion είναι ένα υγρό καύσιμο με χαρακτηριστικά παρόμοια με του βαρέος μαζούτ και περιεκτικότητα σε θείο 2,1%-2,7%. Η καύση του Orimulsion στις μεγάλες εγκαταστάσεις καύσης ρυθμίζεται σύμφωνα με την οδηγία 88/609/ΕΟΚ ((ΕΕ L 336, 7.12.1988. )) για τον περιορισμό των εκπομπών στην ατμόσφαιρα ορισμένων ρύπων από μεγάλες εγκαταστάσεις καύσης.

Για τις μεγάλες εγκαταστάσεις καύσης στις οποίες έχει χορηγηθεί άδεια μετά την 1η Ιουλίου 1987, η οδηγία θέτει οριακές τιμές για τις εκπομπές διοξειδίου του θείου (SO2), οξειδίων του αζώτου (NOx) και κονιορτού. Για αυτές στις οποίες έχει χορηγηθεί άδεια πριν την 1η Ιουλίου 1987, η οδηγία θέτει εθνικά ανώτατα όρια εκπομπών για το SO2 και για τα NOx.
ΓΡΑΠΤΗ ΕΡΩΤΗΣΗ E-1394/97 υποβολή: Νικήτας Κακλαμάνης (UPE) προς την Επιτροπή (22 Απριλίου 1997)

Θέμα: Καταστροφή του φυσικού περιβάλλοντος στην Κύπρο λόγω στρατιωτικών γυμνασίων

Η Χερσόνησος του Ακάμα είναι από τις λίγες περιοχές της ελεύθερης Κύπρου που έχουν μείνει απείρακτες από πλευράς ανάπτυξης. Η φυσική της ομορφιά είναι παροιμιώδης, ενώ η οικολογική της σημασία πιστοποιείται και από το γεγονός ότι υπάρχουν 33 ενδημικά φυτά στην περιοχή.

Η Χερσόνησος του Ακάμα, όμως, υφίσταται πρωτοφανή υποβάθμιση από τα αδιάκοπα στρατιωτικά γυμνάσια που πραγματοποιούνται από τις βρετανικές δυνάμεις, και τα οποία προκαλούν συνεχείς πυρκαγιές. Χαρακτηριστικά αναφέρεται ότι το 1988 καταστράφηκαν από τρείς πυρκαγιές 53 εκτάρια ενώ το 1995 κάηκαν (σε δύο περιπτώσεις) άλλα 7 εκτάρια γης.

Η παραπάνω κατάσταση οδηγεί με μαθηματική ακρίβεια στην ολοκληρωτική καταστροφή του Ακάμα από μη ελεγχόμενη πυρκαγιά, ενώ και η πολιτιστική υποβάθμιση είναι πρωτοφανής, αφού στον χώρο όπου γίνονται τα βρετανικά γυμνάσια υπάρχουν 16 αναγνωρισμένοι μη σκαμμένοι αρχαιολογικοί χώροι.

Το θέμα είναι εξαιρετικά σοβαρό, καθώς μάλιστα η Κύπρος είναι μία από τις υποψήφιες προς ένταξη στην Ε.Ε. χώρες, ενώ δεδομένο είναι το ενδιαφέρον της Ε.Ε. για την προστασία του φυσικού περιβάλλοντος και της Ευρωπαϊκής πολιτιστικής κληρονομιάς.

Θα ήθελα, λοιπόν, να πληροφορηθώ από την Ευρωπαϊκή Επιτροπή αν έχει επίσημη ενημέρωση για το θέμα και σε τί ενέργειες θα προβεί άμεσα για την παύση της από κάθε πλευρά υποβάθμισης της Χερσονήσου του Ακάμα.

Aπάντηση του κ. Van den Broek εξ ονόματος της Επιτροπής (30 Μαΐου 1997)

Η Επιτροπή γνωρίζει τα γεγονότα που εξέθεσε το Αξιότιμο Μέλος του Κοινοβουλίου.

Προκειμένου να εξασφαλισθεί η προστασία και η διατήρηση των φυσικών πόρων της χερσονήσου του Ακάμα, η Επιτροπή χρηματοδοτεί, από το 1988, σειρά έργων στην εν λόγω περιοχή, στο πλαίσιο του προγράμματος MEDSPA/LIFE ((ΕΕ L 206 της 22.7.1992. )).

Ωστόσο, η Επιτροπή δεν έχει ενημερωθεί επισήμως από τις κυπριακές αρχές σχετικά με τα στρατιωτικά γεγονότα τα οποία δεν εμπίπτουν άλλωστε στην αρμοδιότητά της αλλά εντάσσονται στις σχέσεις μεταξύ των κυβερνήσεων της Κύπρου και του Ηνωμένου Βασιλείου.
ΓΡΑΠΤΗ ΕΡΩΤΗΣΗ E-1657/97 υποβολή: Νικήτας Κακλαμάνης (UPE) προς την Επιτροπή (14 Μαΐου 1997)

Θέμα: Ποινική δίωξη εναντίον δημοσιογράφων στην Ελλάδα

Ποινική δίωξη ασκήθηκε εναντίον δύο διακεκριμένων δημοσιογράφων μεγάλης ελληνικής ημερήσιας εφημερίδας για «παραβίαση μυστικών της Πολιτείας», «κατασκοπεία» και «ηθική αυτουργία σε παραβίαση υπηρεσιακού απορρήτου».

Η δίωξη βασίστηκε σε δημοσίευση εγγράφων που το Ελληνικό Υπουργείο Εξωτερικών χαρακτήρισε ως «απόρρητα», ενώ κάτι τέτοιο είναι εξώφθαλμα ανυπόστατο, αφού με το ένα από αυτά τα έγγραφα απλώς εξουσιοδοτείτο Έλληνας διπλωμάτης να ανακοινώσει το περιεχόμενο του δεύτερου στις αρχές της ΠΓΔΜ.

Προφανώς, λοιπόν, η δημοσιοποίηση των εγγράφων αυτών δεν ήταν ικανή να βλάψει τα συμφέροντα της Ελλάδας.

Να σημειωθεί ότι η «Ευρωπαϊκή Ομοσπονδία Δημοσιογράφων» με την Τελική Διακήρυξή της του Δουβλίνου (26-27.4.1996) καυτηριάζει το δικαίωμα των Υπουργών «να εκδίδουν πιστοποιητικά χαρακτηριζόμενα ως απόρρητα, αγνοώντας τα συμφέροντα των πολιτών σχετικά με τις πληροφορίες που αποκαλύπτονται». Επίσης στην ίδια Διακήρυξη αναφέρεται ότι «κανένας δημοσιογράφος δεν πρέπει να διώκεται, να επιπλήττεται ή να υφίσταται μείωση γοήτρου, επειδή παρέδωσε πληροφορίες στο κοινό ή στα μέσα μαζικής ενημέρωσης όταν αυτές οι πληροφορίες είναι προς το δημόσιο συμφέρον».

Θα ήθελα να πληροφορηθώ τη θέση της Επιτροπής γι' αυτό το πολύ σοβαρό θέμα της δίωξης από το Ελληνικό Υπουργείο Εξωτερικών των δύο δημοσιογράφων, καθώς και τί ενέργειες σκοπεύει να κάνει ώστε να παύσει η ταλαιπωρία τους, αλλά και για να μην επαναληφθεί παρόμοια κατάσταση και στο μέλλον για οποιονδήποτε λειτουργό της ενημέρωσης που φέρνει στο φως πληροφορίες που άπτονται των ζωτικών συμφερόντων των πολιτών μιας χώρας;

Απάντηση του κ. Van den Broek εξ ονόματος της Επιτροπής (4 Ιουνίου 1997)

Η Επιτροπή δίνει ιδιαίτερη σημασία στον σεβασμό των δικαιωμάτων του ανθρώπου παντού στον κόσμο. Ωστόσο, οι συνθήκες δεν παρέχουν στην Κοινότητα γενική αρμοδιότητα για να εξασφαλίζει τον σεβασμό των θεμελιωδών δικαιωμάτων. Η Επιτροπή δεν είναι αρμόδια, σχετικά με το θέμα αυτό, παρά μόνο στον τομέα εφαρμογής του κοινοτικού δικαίου, που στηρίζεται στον σεβασμό των θεμελιωδών δικαιωμάτων.

Όσον αφορά τα γεγονότα που αναφέρει το Αξιότιμο Μέλος του Κοινοβουλίου, η Επιτροπή θέλει να υπενθυμίσει ότι ο σεβασμός των δικαιωμάτων του ανθρώπου και των θεμελιωδών ελευθεριών, εξασφαλίζεται ευρέως στα κράτη μέλη, τόσο στο εσωτερικό μέσω των εσωτερικών προσφυγών, όσο και στο εξωτερικό, από τους μηχανισμούς της σύμβασης του Συμβουλίου της Ευρώπης για τη διασφάλιση των δικαιωμάτων του ανθρώπου και των θεμελιωδών ελευθεριών.
ΓΡΑΠΤΗ ΕΡΩΤΗΣΗ E-1625/97 υποβολή: Anthony Wilson (PSE) προς την Επιτροπή (14 Μαΐου 1997)

Θέμα: Άγνωστης ταυτότητας ιπτάμενα αντικείμενα (UFO)

Προτίθεται μήπως η Επιτροπή να αναγνωρίσει το γεγονός ότι στον εναέριο χώρο της Ευρωπαϊκής Ένωσης εισχώρησαν πολλές φορές αντικείμενα άγνωστης ταυτότητας των οποίων τα τεχνικά χαρακτηριστικά απόδοσης, όπως είναι τα χαρακτηριστικά πτήσεως και η δυνατότητα ελιγμών, υπερβαίνουν κατά πολύ το επίπεδο τεχνικών προδιαγραφών σχεδιασμού των αεροσκαφών;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-1624/97, E-1625/97 και E-1721/97 (25 Ιουνίου 1997)

Η Επιτροπή, λόγω των καθηκόντων που της έχουν ανατεθεί δυνάμει των Συνθηκών, δεν είναι σε θέση να διαθέτει πληροφορίες του είδους που της ζητήθηκαν. Ως εκ τούτου, η Επιτροπή δεν μπορεί δυστυχώς να απαντήσει στην ερώτηση.
ΓΡΑΠΤΗ ΕΡΩΤΗΣΗ E-1721/97 υποβολή: Mark Watts (PSE) προς την Επιτροπή (23 Μαΐου 1997)

Θέμα: Παρατήρηση ιπτάμενων δίσκων (U.F.O) στο Ανατολικό Κεντ

Γνωρίζει η Επιτροπή τα άρθρα που δημοσιεύτηκαν, στις αρχές Μαρτίου, στις εφημερίδες «Folkestone Herald» και «Adscene» σχετικά με τα ιπτάμενα αντικείμενα που εθεάθηκαν στην Donkey Street στο Burmarsh, κοντά στο σπίτι του βουλευτή Michael Howard και στα ερείπια του κάστρου Lympne;

Αυτόπτες μάρτυρες περιέγραψαν τα αντικείμενα αυτά ως τριγωνικού σχήματος σκάφη με αστραφτερά φώτα ολόγυρα.

Επειδή ανησυχώ για τους πιθανούς κινδύνους στους οποίους είναι εκτεθειμένος ο κ. Howard αλλά και επειδή αδημονώ να εξασφαλιστεί η προστασία των φημισμένων αυτών ερειπίων από κάθε κίνδυνο άγνωστης προέλευσης.

Ερωτώ την Επιτροπή να μου πει εάν έχει αποδεικτικά στοιχεία σχετικά με οποιαδήποτε εξωγήϊνη δραστηριότητα στην περιοχή αυτή ή στη θάλασσα της Μάγχης;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-1624/97, E-1625/97 και E-1721/97 (25 Ιουνίου 1997)

Η Επιτροπή, λόγω των καθηκόντων που της έχουν ανατεθεί δυνάμει των Συνθηκών, δεν είναι σε θέση να διαθέτει πληροφορίες του είδους που της ζητήθηκαν. Ως εκ τούτου, η Επιτροπή δεν μπορεί δυστυχώς να απαντήσει στην ερώτηση.
ΓΡΑΠΤΗ ΕΡΩΤΗΣΗ E-1036/97 υποβολή: Hiltrud Breyer (V) προς την Επιτροπή (19 Μαρτίου 1997)

Θέμα: Περάτωση των πυρηνικών εγκαταστάσεων του Μόχοβτσε στη Δημοκρατία της Σλοβακίας

Τα πρώτα συγκροτήματα πυρηνικών εγκαταστάσεων στην Κεντρική και Ανατολική Ευρώπη πρόκειται, με ευρωπαϊκή βοήθεια, να εκσυγχρονισθούν και να αναχθούν στα δυτικά επίπεδα ασφάλεια οι αντιδραστήρες ύδατος υπό πίεση Μόχοβτσε Ι και ΙΙ στη Δημοκρατία της Σλοβακίας. Είναι ένα σχέδιο του οποίου τη χρηματοδότηση απέρριψε, μεταξύ άλλων, η Ευρωπαϊκή Τράπεζα Ανασυγκρότησης και Ανάπτυξης (EBRI), διότι δεν το θεωρεί ρεαλιστικό. Τώρα ανατέθηκε από τον Σλοβακικό Οργανισμό για την προμήθεια ενέργειας Slovenske Elektrame (SE) στο υπάρχον European Consortium Mochovce (EUCOM), στο οποίο συμμετέχουν ο όμιλος Siemens και η γαλλική επιχείρηση Framatom, την περάτωση των υπό ανέγερση πυρηνικών εγκαταστάσεων. Για το σκοπό αυτό η εταιρία Siemens υπέβαλε στην ομοσπονδιακή κυβέρνηση αίτηση για την ανάληψη εγγύησης Hermes.

1. Συμμερίζεται η Επιτροπή την άποψη ότι με την υποστήριξη της πυρηνικής ενεργειακής πολιτικής στη Δημοκρατία της Σλοβακίας αναστέλλεται η δημιουργία αποτελεσματικού και φιλοπεριβαλλοντικού εφοδιασμού με ενέργεια ενώ θα εξακολουθήσει να παραμένει στην Σλοβακία αμετάβλητα υψηλό το επίπεδο κατανάλωσης ενέργειας;

2. Συμφωνεί η Επιτροπή με την εκτίμηση ότι οι γερμανικές και γαλλικές ενέργειες στη Σλοβακική Δημοκρατία θίγουν τα συμφέροντα της Αυστρίας; Έχουν πραγματοποιηθεί στο πλαίσιο αυτό σχετικές συνομιλίες;

3. Γνωρίζει η Επιτροπή πώς και πού θα γίνεται η διάθεση και η τελική εναπόθεση των ραδιενεργών αποβλήτων που θα προέρχονται από την λειτουργία των πυρηνικών εγκαταστάσεων του Μόχοβτσε;

Απάντηση του κ. Van den Broek εξ ονόματος της Επιτροπής (5 Μαΐου 1997)

Η Επιτροπή δεν εμπλέκεται στη συγχρηματοδότηση του πυρηνικού σταθμού του Mochovce. Έτσι, δεν θα ήταν σε θέση να κρίνει για υποθέσεις που υπάγονται στην αρμοδιότητα ορισμένων κρατών μελών που συμμετέχουν στη χρηματοδότηση, στην προκειμένη περίπτωση της Γερμανίας, της Γαλλίας και της Αυστρίας.

Όσον αφορά την αποθεματοποίηση ραδιενεργών αποβλήτων, η κατάσταση στη Σλοβακία είναι παρόμοια με την κατάσταση που περιγράφεται στην απάντηση της Επιτροπής στη γραπτή ερώτηση Ε-2853/96 του Αξιότιμου Μέλους του Κοινοβουλίου ((ΕΕ αριθ. C 96 της 24.3.1997. )). Οι αρχές της Σλοβακίας μελετούν προς το παρόν μακροπρόθεσμες λύσεις για την αποθεματοποίηση αυτών των αποβλήτων.
ΓΡΑΠΤΗ ΕΡΩΤΗΣΗ E-1114/97 υποβολή: David Bowe (PSE) προς την Επιτροπή (24 Μαρτίου 1997)

Θέμα: Πράσινη Βίβλος για την επισιτιστική πολιτική

Προτείνει η Επιτροπή στο πλαίσιο της Πράσινης Βίβλου για την επισιτιστική πολιτική κάποια στρατηγική για την ενίσχυση των τροφίμων με ουσιώδεις βιταμίνες και μέταλλα που χρειάζονται για τη διατήρηση της καλής υγείας του ανθρώπου;

Εάν όχι γιατί;

Απάντηση του κ. Bangemann εξ ονόματος της Επιτροπής (12 Μαΐου 1997)

Κατόπιν σχετικού αιτήματος των κρατών μελών, η Επιτροπή άρχισε να μελετά το θέμα της προσθήκης βιταμινών και ανόργανων ουσιών στα τρόφιμα. Μια εργασία επί του θέματος αυτού η οποία διεξήχθη στο πλαίσιο της συνεργασίας των κρατών μελών στον τομέα της επιστημονικής εξέτασης θεμάτων που αφορούν τα τρόφιμα, ολοκληρώθηκε ήδη και η σχετική έκθεση αναμένεται να περατωθεί συντόμως. Η Επιτροπή καταρτίζει επίσης σχετικό έγγραφο για το ίδιο θέμα το οποίο θα αποτελέσει τη βάση συζητήσεων επί διαφόρων ζητημάτων που χρειάζεται να εξετασθούν κα με την ευκαιρία αυτή τα ενδιαφερόμενα μέρη θα κληθούν να υποβάλουν τις παρατηρήσεις τους.

Στο πλαίσιο των διαβουλεύσεων αυτών η Επιτροπή θα εξετάσει την ανάγκη υποβολής ενδεχομένων προτάσεων. Για όλους αυτούς τους λόγους, η πράσινη βίβλος για την πολιτική στον τομέα των τροφίμων ((COM(97) 176. )) δεν θίγει λεπτομερώς το συγκεκριμένο θέμα.